Peter Ackroyd (* 5 Oktober 1949 in East Acton, Wes-Londen) is 'n Britse biograaf, skrywer en kritikus wat besonder belang in die geskiedenis en kultuur van Engeland stel. Hy staan bekend vir die groot omvang van sy werk, die verskeidenheid style en uitgangspunte daarvan, die diepte van sy navorsing en die groot verskeidenheid onderwerpe wat menige spesialis-akademikus in die skadu stel en van Charlie Chaplin en Edgar Allan Poe tot die Engelse skilder J.M.W. Turner se waterverftegniek, die oorspronge van Engels-wees en die geskiedenis, boukuns, musiek en toneelkuns van Venesië strek. Maar dit is veral die Britse hoofstad Londen, die plek waar hy gebore en grootgemaak is en waar hy die meeste tyd van sy lewe gebly het (tans in Knightsbridge in Sentraal-Londen), wat hom die meeste boei en wat alles deurdring wat hy gedoen en geskryf het. 'n Omvangryke biografie van sy geboortestad is in 2000 gepubliseer.
Peter Ackroyd is as enkelkind in Londen gebore en het sy kinder- en jeugjare in 'n munisipale behuisingsblok in die stadsdeel East Acton deurgebring. Nadat sy vader die gesin verlaat het toe Peter nog 'n baba was, is hy deur sy moeder en grootmoeder grootgemaak in wat hy later as 'n "streng" Rooms-Katolieke huishouding sou beskryf. Dit was sy grootmoeder wat saam met hom die strate van Londen verken en sodoende sy groot liefde en belangstelling vir die Britse hoofstad gewek het.